แบบ 56 - 1

ส่วนที่ 1

ข้อมูลสรุป (Executive Summary)

บริษัท ไพลอน จำกัด (มหาชน) (“บริษัท”) เริ่มดำเนินธุรกิจในปี 2545
โดยประกอบธุรกิจรับเหมาก่อสร้างงานฐานรากซึ่งแบ่งออกเป็น 3 สายงานหลัก ดังนี้

งานเสาเข็มเจาะ (Bored Pile)
เสาเข็มเจาะเป็นเสาเข็มที่นิยมใช้กับการก่อสร้างฐานรากของโครงสร้างขนาดใหญ่
และโครงสร้างอาคารในบริเวณที่มีพื้นที่จำกัด
นอกจากนี้เสาเข็มเจาะยังลดมลภาวะเรื่องเสียงและแรงสั่นสะเทือนเมื่อเทียบกับการใช้เสาเข็มตอก
การก่อสร้างเสาเข็มเจาะนั้นสามารถปรับเปลี่ยนขนาดได้ จากขนาดเส้นผ่านศูนย์กลางน้อยกว่า 50
เซนติเมตร จนถึงมากกว่า 1 เมตรขึ้นไป และทำได้ถึงความลึกมากกว่า 60 เมตร
ขึ้นอยู่กับการออกแบบกำลังรับน้ำหนักของเสาเข็มโดยวิศวกร และสภาพชั้นดินในแต่ละพื้นที่

งานปรับปรุงคุณภาพดิน (Ground Improvement)
มีวัตถุประสงค์เพื่อเพิ่มเสถียรภาพให้กับโครงสร้างของดินเดิม
ทำให้ดินมีกำลังรับน้ำหนักมากขึ้นและป้องกันการเคลื่อนตัวของดิน
โดยบริษัทมีการให้บริการงานประเภทนี้ โดยวิธีการอัดฉีดซีเมนต์ด้วยแรงดันสูง (Jet Grouting)
ที่ความดันประมาณ 200 ถึง 400 บาร์

งานก่อสร้างกำแพงกันดินชนิดไดอะแฟรม (Diaphragm Wall)
กำแพงกันดินชนิดไดอะแฟรมเป็นการก่อสร้างกำแพงโดยมีวัตถุประสงค์เพื่อใช้เป็นโครงสร้างรับน้ำหนักและป้องกันการเคลื่อนตัวของดินทางด้านข้าง
ซึ่งส่วนใหญ่จะใช้เพื่อเป็นโครงสร้างของชั้นจอดรถใต้ดิน
กำแพงอาคารผู้โดยสารสำหรับระบบรถไฟฟ้าใต้ดิน และอุโมงค์ลอดทางแยก เป็นต้น

ผลงานก่อสร้างเสาเข็มเจาะที่สำคัญของบริษัทในปี 2551 ได้แก่
โครงการทางพิเศษสายบางพลี-สุขสวัสดิ์ เชื่อมต่อกับทางพิเศษบูรพาวิถี
โครงการอาคารกลุ่มนวัตกรรม 2 โครงการลุมพินี สวีท ปิ่นเกล้า โครงการไอดีโอ 3 โครงการ
ได้แก่ พหลโยธิน ลาดพร้าว 5 และ ลาดพร้าว 17
โครงการอาคารนายทหารชั้นสัญญาบัตรและชั้นประทวน โครงการเมโทร อเวนิว รัชโยธิน และ
สุขุมวิท 66 โครงการบางกอก ฮอริซอน รามคำแหง 60 โครงการเลอ ลัก คอนโดมิเนียม อาคาร
A และอาคาร Sky Walk โครงการพัฒนาที่ดินบริเวณลานจอดรถที่ 4 ตรงข้ามโรงแรมโนโวเทล
ศูนย์การค้าสยามสแควร์ (บล็อก L) ระยะที่ 1 โครงการโรงแรมโฟร์พ้อยนท์ บาย เชอร์ราตัน
โครงการ PTT Chimney Stack Foundation ESP & GSP 6 โครงการเดอะ เซอร์เคิล
โครงการอพาร์ทเมนท์สูง 26 ชั้น ซอยทองหล่อ โครงการสุพรีม โครงการ MTP07-154 MTP 275
KTA BPA โครงการทางหลวงพิเศษหมายเลข 9 ตอนบางปะอิน-บางพลี (ส่วนที่ 8) โครงการ
Interconnecting Pipe and Cable Package: PTT Chem I-1 เป็นต้น
และมีงานเสาเข็มเจาะที่ได้รับการว่าจ้างแล้วแต่ยังไม่เริ่มก่อสร้าง ได้แก่ โครงการ Ibis
ศรีราชา โครงการโรงแรมเดอะสยามออนเดอะริเวอร์ โครงการพาร์คแลนด์ ตากสิน-ท่าพระ
โครงการอาคารชุดพักอาศัยสูง 36 ชั้น ซอยสุขุมวิท 24 โครงการงานประปาเทศบาล
จ.นครราชสีมา เป็นต้น บริษัทมีงานในมือ (Backlog) จนถึงสิ้นเดือนธันวาคม 2551 รวม 170
ล้านบาท

สำหรับภาวะการแข่งขันนั้น เศรษฐกิจมีการชะลอตัวลงตั้งแต่ปี 2549
สืบเนื่องจากความไม่มีเสถียรภาพทางการเมืองซึ่งส่งผลกระทบต่อโครงการลงทุนของภาครัฐทำให้งานภาครัฐลดลงและการแข่งขันในอุตสาหกรรมปรับตัวสูงขึ้น
นอกจากนี้ ปัญหาวิกฤติการเงินในสหรัฐที่เกิดขึ้นในช่วงไตรมาส 3 ของปี 2551
ได้ส่งผลลุกลามรุนแรงกลายเป็นวิกฤติการเงินในระดับโลก และผลกระทบคงจะปรากฏชัดยิ่งขึ้นในปี
2552 โดยเฉพาะผลกระทบต่อการส่งออกของประเทศ ปัจจัยความเชื่อมั่นของทั้งผู้บริโภค
นักลงทุนและนักท่องเที่ยวต่างชาติ
รวมทั้งปัญหาสภาพคล่องในระบบการเงินโลกที่ตึงตัวและความเข้มงวดในการปล่อยสินเชื่อของสถาบันการเงิน
โดยปัจจัยที่คาดว่าอาจจะเป็นผลบวกต่อเศรษฐกิจคือ การปรับตัวลดลงของราคาน้ำมัน
และสินค้าโภคภัณฑ์ในตลาดโลกซึ่งทำให้อัตราเงินเฟ้อและอัตราดอกเบี้ยปรับลดลง

ในเดือนธันวาคม 2551 บริษัทได้จัดตั้ง บริษัท เอ็กซิลอน จำกัด
โดยมีวัตถุประสงค์เพื่อให้บริการงานออกแบบ ก่อสร้างและตกแต่งสำหรับสิ่งปลูกสร้างต่างๆ
ด้วยทุนจดทะเบียน 30 ล้านบาท โดยบริษัทถือหุ้นในสัดส่วนร้อยละ 51
ซึ่งคาดว่าบริษัทย่อยจะมีบทบาทสำคัญที่จะช่วยสร้างรายได้และผลกำไรให้แก่บริษัทในปี 2552
และต่อไปในอนาคต

ความเสี่ยงในการดำเนินธุรกิจของบริษัท ได้แก่

-   ความเสี่ยงจากความผันผวนของราคาและอุปทานของวัตถุดิบ
    บริษัทได้ลดความเสี่ยงจากการผันผวนโดยการสั่งซื้อวัตถุดิบบางรายการล่วงหน้าทั้งจำนวน
    และบางรายการทำสัญญากำหนดราคาคงที่ในระยะเวลาหนึ่ง
    โดยบริษัทได้ติดตามข้อมูลราคาวัตถุดิบต่างๆอย่างใกล้ชิด

-   ความเสี่ยงในการที่ไม่สามารถหางานใหม่ได้เมื่อโครงการปัจจุบันเสร็จสิ้นแล้ว
    เนื่องจากงานฐานรากมีระยะเวลาโครงการไม่นานนักประมาณ 2-6 เดือนหรือมากที่สุดไม่เกิน
    1 ปี ทำให้บริษัทต้องหาโครงการอย่างต่อเนื่อง อย่างไรก็ตาม
    บริษัทคาดว่าจะได้รับประโยชน์จากงานโครงสร้างและสาธารณูปโภคพื้นฐานขนาดใหญ่ของภาครัฐที่จะมีการก่อสร้างอย่างต่อเนื่องไปอีก
    3-5 ปีข้างหน้า รวมทั้งงานของภาคเอกชนอื่นๆด้วย นอกจากนี้
    ความสามารถในการหางานของบริษัทก็ปรับตัวดีขึ้นอย่างต่อเนื่อง

-   ความเสี่ยงจากการสูญเสียบุคลากรที่มีความรู้ ความชำนาญในงานฐานราก
    บริษัทจำเป็นต้องอาศัยบุคลากรที่มีความรู้ ความชำนาญในงานด้านต่างๆ
    โดยบริษัทมีนโยบายในการดูแลสวัสดิการของพนักงานและให้ผลตอบแทนที่สามารถแข่งขันกับตลาดได้
    รวมถึงมีการพัฒนาบุคลากรอย่างต่อเนื่อง

-   ความเสี่ยงจากการก่อสร้างโครงการล่าช้ากว่ากำหนด ซึ่งอาจเกิดจากผู้ว่าจ้าง เช่น
    ส่งมอบพื้นที่ช้า ทำให้อาจส่งผลกระทบต่อระยะเวลา และค่าใช้จ่ายต่างๆ
    โดยบริษัทมีการประชุมวางแผนกับผู้ว่าจ้างอย่างต่อเนื่องเพื่อลดปัญหาดังกล่าว
    ส่วนการล่าช้าจากบริษัทนั้น เช่น การขาดวัตถุดิบหลัก
    ทำให้ส่งงานไม่ทันกำหนดและอาจต้องเสียค่าปรับ
    ซึ่งบริษัทได้ลดความเสี่ยงโดยการสั่งซื้อวัตถุดิบบางรายการล่วงหน้าทั้งจำนวนภายหลังได้รับว่าจ้าง

-   ความเสี่ยงจากการที่ถูกฟ้องร้องหากโครงการมีปัญหา
    ความเสียหายที่เกิดขึ้นกับโครงการมีได้หลายสาเหตุ และอาจก่อความเสียหายหรือการบาดเจ็บ
    ซึ่งบริษัทอาจถูกฟ้องร้องได้ อย่างไรก็ตาม
    ที่ผ่านมาโครงการของบริษัทยังไม่เคยเกิดความเสียหายรุนแรงและบริษัทไม่เคยถูกฟ้องร้องแต่อย่างใด
    ทั้งนี้ เนื่องจากบริษัทมีระบบการควบคุมการก่อสร้างที่มีมาตรฐานสูง
    เพื่อลดโอกาสที่ความเสียหายที่จะเกิดจากขบวนการก่อสร้างให้มีน้อยที่สุด

-   ความเสี่ยงจากการไม่ได้รับชำระหนี้จากลูกค้า
    จากภาวะเศรษฐกิจที่ชะลอตัวและปัจจัยด้านการเมือง
    อาจทำให้ลูกค้าของบริษัทประสบปัญหาสภาพคล่อง
    ซึ่งบริษัทจะทำการตรวจสอบฐานะการเงินและชื่อเสียงของลูกค้าก่อนเข้ารับงาน
    และอาจขอหลักประกันการชำระเงินในบางกรณี สำหรับลูกหนี้ที่คาดว่าจะเรียกเก็บเงินไม่ได้
    บริษัทจะพิจารณาตั้งสำรองค่าเผื่อหนี้สงสัยจะสูญ และติดตามทวงหนี้ดังกล่าวจนถึงที่สุด
    หรือหากจำเป็น บริษัทจะดำเนินการทางกฎหมายต่อไป

ทั้งนี้ความเสี่ยงที่ลดลงอย่างมีนัยสำคัญในปี 2551 ได้แก่ ความเสี่ยงจากการพึ่งพิงลูกค้ารายใหญ่
ซึ่งจากนโยบายการขยายฐานลูกค้าอย่างต่อเนื่องของบริษัททำให้ไม่มีลูกค้ารายใดมีสัดส่วนรายได้เกินกว่าร้อยละ
15 ของรายได้รวมของบริษัท

ปัจจุบัน บริษัทมีทุนจดทะเบียน 150 ล้านบาท แบ่งเป็นหุ้นสามัญจำนวน 150 ล้านหุ้น
มูลค่าที่ตราไว้หุ้นละ 1 บาท สำหรับผลการดำเนินงานในรอบปี 2551 ที่ผ่านมา
ในส่วนของงบการเงินเฉพาะของบริษัทมีรายได้รวมทั้งสิ้น 723.05 ล้านบาท
ซึ่งเป็นรายได้จากการรับจ้าง 718.73 ล้านบาท กำไรสุทธิ 58.22 ล้านบาท กำไรต่อหุ้นขั้นพื้นฐาน
0.39 บาทต่อหุ้น อัตราผลตอบแทนผู้ถือหุ้นร้อยละ 20.68 และอัตราผลตอบแทนจากสินทรัพย์ร้อยละ
12.42

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)